Orban, Barna, Ponta și Tomac semnează joi pactul politic propus de Iohannis tuturor partidelor. UDMR va semna săptămâna viitoare, PSD și ALDE, singurele partide care nu semnează acordul

Joi, la Cotroceni va avea loc ceremonia publică de semnare a Acordului Politic Național pentru consolidarea parcursului european al României, la care vor participa președintele PNL, Ludovic Orban, președintele USR, Dan Barna, președintele PRO România, Victor Ponta și președintele PMP, Eugen Tomac, transmite Administrația Prezidențială.

UPDATE: Președintele UDMR, Kelemen Hunor, a declarat pentru G4Media.ro că partidul său este de acord cu textul acordului, dar nu va putea fi prezent joi din cauza unei deplasări în străinătate, urmând să îl semneze săptămâna viitoare. Liderul UDMR a mai spus că îi va înmâna președintelui Iohannis și o serie de observații și propuneri legate de relația dintre majoritate și minorități.

Practic, PSD și ALDE rămân singurele partide parlamentare care nu semnează acordul propus săptămâna trecută de Iohannis.

Reamintim că președintele Iohannis a anunțat pe 5 iunie, la finalul consultărilor cu partidele, că propune tuturor formațiunilor parlamentare semnarea unui acord național pentru anularea tuturor modificărilor contestate aduse de PSD, ALDE și UDMR legislației din justiție.

Acordul conține următoarele prevederi: transpunerea în legislație a răspunsurilor de la referendum, dar și transpunerea în legislație a măsurilor necesare integrității în funcțiile publice, modificarea legislației din justiție în deplin acord cu avizul Comisiei de la Veneția, GRECO, MCV.

Foto: Presidency.ro